b'\n_START_ARTICLE_\nAyumi Hamasaki\n_START_SECTION_\nBiografi\n_START_PARAGRAPH_\nAyumi Hamasaki ble f\xc3\xb8dt i prefekturet Fukuoka i Japan 2. oktober 1978, og ble for det mest oppdratt av sin bestemor selv om hun bodde med moren sin. Hamasaki har sagt at hun vokste opp i et liberalt hjem, hvor det ble forventet at hun tok sine egne avgj\xc3\xb8relser uten hjelp siden hennes mor jobbet mye for \xc3\xa5 fors\xc3\xb8rge familien._NEWLINE_Som barn dr\xc3\xb8mte Hamasaki om \xc3\xa5 bli modell, men \xc3\xb8nsket hennes ble ikke umiddelbart oppfylt og hun fikk jobb i en lokal bank. Mens hun gikk p\xc3\xa5 videreg\xc3\xa5ende ble hun sett p\xc3\xa5 som en avviker p\xc3\xa5 grunn av sitt fargede h\xc3\xa5r og hvordan hun kledde seg, som p\xc3\xa5 den tiden var h\xc3\xb8yst ukonvensjonelt i Japan. Etter en kort periode bestemte hun seg for \xc3\xa5 forlate utdanningen, og hun flyttet til Tokyo for \xc3\xa5 bli modell._NEWLINE_Hamasaki var med i flere lav-budsjettsdramaer, for eksempel Miseinen, og B-filmer, for eksempel Sumomomomomo, men mislyktes som modell p\xc3\xa5 grunn av h\xc3\xb8yden sin. Som resultat av avvisningen tilbrakte hun dagene med \xc3\xa5 vandre gatelangs i Shibuya hvor hun shoppet og danset p\xc3\xa5 nattklubber. Det var i denne perioden hennes kommende produsent, Max Matsuura, oppdaget henne da hun sang karaoke p\xc3\xa5 en klubb._NEWLINE_Matsuura ble imponert over Hamasakis vokale ferdigheter og tok kontakt med henne for \xc3\xa5 foresl\xc3\xa5 en sangkarriere. Hamasaki har senere avsl\xc3\xb8rt i et intervju at hun ble med p\xc3\xa5 Matsuuras planer "bare fordi jeg ikke hadde noe \xc3\xa5 gj\xc3\xb8re". Hamasaki ble kontaktet ang\xc3\xa5ende stemme\xc3\xb8ving i Tokyo, men hun sluttet siden hun syntes prosessen var for streng. Matsuura sendte henne senere for \xc3\xa5 \xc3\xb8ve opp sine vokal ferdigheter i New York, hvor hun likte den mer avslappede l\xc3\xa6rem\xc3\xa5ten. Imponert over Hamasakis brevskriving, foreslo Matsuura at hun skulle pr\xc3\xb8ve \xc3\xa5 skrive tekster til sine egne sanger._NEWLINE_Det var i 1998 at Hamasaki gjorde sin musikalske debut med singelen Poker Face. Singelen debuterte som nummer 22 p\xc3\xa5 Oriconlisten og solgte rundt 43\xc2\xa0000 eksemplarer. Det var med utgivelsen av Depend on you at Hamasaki kom seg opp p\xc3\xa5 Oricon Topp ti, og med utgivelsen av sitt f\xc3\xb8rste album, A Song for XX, i 1999, fikk hun sin f\xc3\xb8rste f\xc3\xb8rsteplass. A Song for XX gikk til platina. Hennes f\xc3\xb8rste platinaselgende maxi-singel, Boys & Girls, gikk ikke til f\xc3\xb8rsteplass f\xc3\xb8r uken etter den ble utgitt p\xc3\xa5 grunn av Ami Suzukis singel som dominerte listen._NEWLINE_Hamasakis mestselgende singel til dags dato er, A, som har solgt mer enn 1\xc2\xa0600\xc2\xa0000 eksemplarer. I 2000 tok Hamasakis karri\xc3\xa8re av da hun ble en av KOSEs talspersoner og da hun promoterte et lebestiftmerke solgte det 500\xc2\xa0000 stk p\xc3\xa5 to dager. _NEWLINE_Med utgivelsen av hennes tredje originale album, Duty, sammen med den begrensede maxi-singelen, SURREAL og DVD-en Ayumi Hamasaki Concert Tour 2000 A ble Hamasaki den f\xc3\xb8rste kvinnelige artisten til \xc3\xa5 toppe alle tre listene i samme uke._NEWLINE_I dag er Ayumi en av Japans mestselgende artister, og utgj\xc3\xb8r omtrent 42,5% av inntektene til Avex Tracks. Hamasaki har solgt godt over 46 millioner album, singler og remix-cd-er. Hun har spilt inn et album p\xc3\xa5 Colombia Records Japan, \xc3\xa5tte studioalbum, ett minialbum og fire samlealbum p\xc3\xa5 Avex Tracks, dette i tillegg til en mengde singler og remixalbum med et totalt salgstall p\xc3\xa5 over 50 millioner solgte eksemplarer._NEWLINE_Hennes \xc3\xa5ttende studioalbum kom i slutten av november 2006, og heter "Secret". For tiden er hun p\xc3\xa5 en asiatisk konsertturn\xc3\xa9 ved navn Tour of Secret der hun bes\xc3\xb8ker Kina, Taiwan, Hongkong og Japan. Hennes siste singel ble lansert 18. juli, og heter Glitter / fated og inneholder en remix av tittelsporet p\xc3\xa5 Secret.'